Na osnovu člana 36. stav (6) Zakona o javnim nabavkama („Službeni glasnik BiH“, br. 39/14 i 59/22) i člana 17. Zakona o Vijeću ministara Bosne i Hercegovine („Službeni glasnik BiH“, br. 30/03, 42/03, 81/06, 76/07, 81/07, 94/07 i 24/08) na prijedlog Agencije za javne nabavke Bosne i Hercegovine, uz prethodnu saglasnost Odbora Agencije za javne nabavke Bosne i Hercegovine, Vijeće ministara Bosne i Hercegovine, na 20. sjednici održanoj 23.08.2023. godine, donijelo je

**PRAVILNIK**

 **O FINANSIRANJU ISTRAŽIVANJA, RAZVOJA I UNAPREĐENJA**

**SISTEMA JAVNIH NABAVKI U BOSNI I HERCEGOVINI**

**Član 1.**

**(Predmet)**

Pravilnikom o finansiranju istraživanja, razvoja i unapređenja sistema javnih nabavki u Bosni i Hercegovini (u daljem tekstu: Pravilnik) definiše se predmet finansiranja, obaveze i način finansiranja sredstava od strane JP NIO Službenog lista Bosne i Hercegovine u cilju istraživanja, razvoja i unapređenja sistema javnih nabavki.

**Član 2.**

**(Upotreba muškog i ženskog roda)**

Izrazi koji su radi preglednosti dati u jednom gramatičkom rodu u ovom pravilniku se bez diskriminacije odnose na muškarce i žene.

**Član 3.**

**(Pojam istraživanja, razvoja i unapređenja sistema javnih nabavki)**

Istraživanje, razvoj i unapređenje sistema javnih nabavki odnosi se na realizaciju aktivnosti u okviru nadležnosti Agencije za javne nabavke Bosne i Hercegovine (u daljem tekstu: Agencija) definisane članom 92. stav (3) i članom 116. stav (1) Zakona o javnim nabavkama (u daljem tekstu: Zakon) i to:

a) Razvoj novih i nadogradnja postojećih informacionih sistema Agencije;

b) Izrada priručnika i brošura;

c) Promocija aktivnosti Agencije;

d) Angažovanje vanjskih eksperata kao podrška realizaciji nadležnosti Agencije;

e) Edukacija i stručno usavršavanje uposlenih u Agenciji.

**Član 4.**

**(Obaveze JP NIO Službenog lista)**

(1) JP NIO Službeni list BiH je obavezan uplatiti 15% prihoda koje ostvari od naknada za objavu obavještenja iz člana 36. stav (1) Zakona u toku godine počev od 01.01. do 31.12.

(2) Procenat od 15% iz stava (1) ovog člana, podložan je promjeni, izmjenom ovog Pravilnika, a na prijedlog Agencije.

(3) Agencija, bez odlaganja, po donošenju ovog Pravilnika podnosi pisani zahtjev Ministarstvu finansija i trezora BiH za otvaranjem namjenskog podračuna u KM u okviru Jedinstvenog računa trezora sa nazivom podračuna. Ministarstvo finansija i trezora BiH nakon prijema zahtjeva otvora namjenski podračun u KM i o tome obaviještava Agenciju sa instrukcijom o broju podračuna i uplati sredstava na podračun.

(4) Agencija sa JP NIO Službeni list BiH do 31.01. tekuće godine za prethodnu godinu usaglašava tačan iznos sredstava koji odgovora vrijednosti 15% od ostvarenog prihoda od objave obavještenja iz stava (1) člana 36. Zakona. Na osnovu usaglašnog iznosa za uplatu sredstava Agencija dostavlja pisani zahtjev JP NIO Službeni list BiH sa instrukcijom za uplatu najkasnije do 20.02. tekuće godine za prethodnu godinu. JP NIO Službeni list BiH je na osnovu dobivenog zahtjeva dužan uplatu izvršiti do kraja februara tekuće godine za prethodnu godinu.

(5) JP NIO Službeni list BiH uz uplatu sredstava Ministarstvu finansija i trezora BiH dostavlja dokaz koji potvrđuje da uplaćeni iznos odgovara vrijednosti 15% od ostvarenog prihoda od objave obavještenja iz člana 36. stav (1) Zakona.

**Član 5.**

**(Način finansiranja)**

(1) Sredstva iz člana 4. stav (1) ovog Pravilnika uplaćuju se na poseban podračun otvoren u Ministarstvu finansija i trezora BiH, u cilju istraživanja, razvoja i unapređenja sistema javnih nabavki i sastavni su dio sredstava Budžeta institucija BiH.

(2) Sredstva koja uplatiJP NIO Službeni list BiH se vode kao Program posebne namjene i uplata istih se vrši bez obzira da li je budžet institucija i međunarodnih obaveza BiH usvojen, i to najkasnije do 31.03. tekuće godine.

(3) Sredstva uplaćena na podračun Programa posebne namjene za razvoj sistema javnih nabavki ukoliko se ne utroše do kraja fiskalne godine, prenose se u narednu godinu.

(4) Ukoliko JP NIO Službeni list BiH ne uplati sredstva do 31.03. tekuće godine, obračunava se kamata, u skladu sa važećim propisima počev od 01.04. tekuće godine do dana uplate.

(5) Agencija je dužna u okviru Izvještaja o radu prema Vijeću ministara BiH za prethodnu godinu uobziriti i informaciju o naplati i realizaciji ovih sredstava.

**Član 6.**

**(Stupanje na snagu)**

Ovaj Pravilnik stupa na snagu osmog dana od dana objavljivanja u ,,Službenom glasniku BiH“.

VM broj 227/23 Predsjedavajuća

23. augusta 2023. godine Vijeća ministara BiH

 Sarajevo Borjana Krišto, s.r.